**Akilah Thomas** (s. 2. tammikuuta 2000 Toronto, Ontario, Kanada) on kanadalais-yhdysvaltalainen jääkiekkoilija, joka pelaa NHL-seura Los Angeles Kingsin organisaatiossa. Hän pelannee lähinnä AHL-joukkue Ontario Reignissa. Thomas on pelipaikaltaan keskushyökkääjä. Hän laukoo oikealta.

Ura
---

### Seuraura

Thomas syntyi Ontarion Torontossa, mutta hän muutti perheineen isänsä Kahlilin pelaajauran myötä useaan otteeseen. Thomas aloitti luistelun 2-vuotiaana Tennesseen Memphisissä. Hän pelasi lapsena jääkiekkoa myös Michiganin Flintissa sekä Floridan Orlandossa ja Jacksonvillessa sekä Oklahoma Cityssa. Thomas on maininnut yhdeksi kotikaupungikseen kuitenkin Orlandon, jossa hänen perheensä vietti useamman vuoden Kahlilin lopetettua pelaajauransa. Thomas muutti kuitenkin perheineen takaisin Torontoon Akilin ollessa 11-vuotias, kun Kahlil aloitti siellä valmentamisen. Akil Thomas siirtyi varsinaiseen kasvattajaseuraansa Toronto Marlborosiin. Kaudella 2015–2016 hän toimi seuran C-nuorten varakapteenina. Thomas jakoi tehoilla 33+39=72 koko GTHL:n pistepörssin neljännen sijan joukkuetoverinsa Danil Antropovin kanssa. Hän pelasi kauden aikana GTHL U18 Top Prospects Gamessa. Thomas voitti myös OHL Cupin pistepörssin tehoilla 6+7=13. Turnaus päättyi hopeaan ja hänet valittiin tähdistökentälliseen. Thomas voitti myös Team GTHL Bluen joukkueessa OHL Gold Cupin pistepörssin tehoilla 6+5=11. Hän pelasi osan kaudestaan myös St. Michael's College Schoolin joukkueessa.

Niagara IceDogs varasi Thomas 12. pelaajana OHL:n varaustilaisuudessa 2016. Hän siirtyi joukkueeseen kaudeksi 2016–2017. Thomas teki siellä tulokaskaudellaan 61 runkosarjaottelussa tehot 21+27=48, joilla hän oli IceDogsin toiseksi paras maalintekijä ja neljänneksi paras pistemies. Thomas rikkoi kauden 42. tehopisteellään joukkueen seurahistorian tulokkaiden yhden kauden piste-ennätyksen, joka oli Marco Insamin hallussa kaudelta 2008–2009. Pudotuspeleissä Thomas pelasi neljä ottelua ilman tehopisteitä. Hänet valittiin kauden päätteeksi OHL:n tulokkaiden ensimmäiseen tähdistökentälliseen. Kaudella 2017–2018 Thomas nousi IceDogsin varakapteeniksi. Hän voitti joukkueen sisäisen piste- ja syöttöpörssin tehoilla 22+59=81. Pudotuspeleissä Thomas jakoi viidellä osumallaan IceDogsin sisäisen pistepörssin voiton Ben Jonesin kanssa. Hän pelasi kauden aikana myös CHL Top Prospects Gamessa.

Los Angeles Kings varasi Thomasin toisella kierroksella 51. pelaajana NHL:n varaustilaisuudessa 2018. Kaudella 2018–2019 hän jatkoi Niagara IceDogsin OHL-joukkueessa. Thomas voitti tehoilla 38+64=102 joukkueen sisäisen syöttöpörssin sekä jakoi sisäisen pistepörssin voiton Ben Jonesin kanssa. He jakoivat koko liigan pistepörssin kuudennen sijan Hamilton Bulldogsin Arthur Kaliyevin ja Guelph Stormin Nate Schnarrin kanssa. Thomas voitti myös IceDogsin sisäisen tehotilaston lukemalla +42.

Maaliskuussa 2019 Thomas teki kolmivuotisen NHL-tulokassopimuksen Los Angeles Kingsin kanssa. Hän palasi kaudeksi 2019–2020 vielä Niagara IceDogsin OHL-joukkueeseen, jonka kapteeniksi Thomas nousi. Kesken kauden, tammikuussa 2020 seura kuitenkin kauppasi hänet Peterborough Petesiin vaihdossa hyökkääjä Cameron Butleriin sekä vuosien 2020 ja 2022 toisen, vuoden 2022 kolmannen ja vuoden 2024 neljännen kierroksen varausvuoroihin. Thomas teki OHL:n runkosarjassa yhteensä 49 ottelussa tehot 24+60=84, joilla hän sijoittui pistepörssissä sijalle 11.

Syyskuussa 2020 Los Angeles Kings lainasi Thomasin sekä neljä muuta Kingsin tulokassopimuspelaajaa; Alex Turcotten, Tyler Maddenin, Aidan Dudasin ja Jacob Inghamin kaudeksi 2020–2021 toistaiseksi voimassa olevilla sopimuksilla Saksan DEL-liigan Eisbären Berliniin. Yhteistyön taustalla oli molemmat seurat omistava Anschutz Entertainment Group -yhtiö. Thomas ei kuitenkaan ehtinyt pelata siellä ennen DEL-kauden käynnistymistä. Tammikuun 2021 harjoitusleirin päätteeksi seura lähetti hänet AHL-joukkue Ontario Reignin vahvuuteen. 21. maaliskuuta 2021 vierasottelussa Bakersfield Condorsia vastaan Thomas pelasi samassa ketjussa Quinton Byfieldin ja Devante Smith-Pellyn kanssa, jolloin he muodostivat AHL-historian kaikkien aikojen ensimmäisen tummaihoisten pelaajien hyökkäysketjun. Edellisen kerran ammattilaissarjoissa on nähty tummaihoisten muodostama ketju kaudella 1948–1949, jolloin QSHL-ottelun pöytäkirjaan oli merkitty Herb ja Ozzie Carnegien sekä Manny McIntyren muodostama hyökkäysketju. Samassa ottelussa Thomas onnistui tekemään myös ammattilaisuransa ensimmäisen kypärätempun. Hänen ensimmäinen maalinsa kavensi ottelun 2–4:een ajassa 56.53, mutta Thomas teki seuraavan 3–4-kavennusmaalin ajassa 58.21 ja täydensi kypärätemppunsa 4–4-tasoitusmaalillaan lopulta vain 2.34 minuutin aikana ajassa 59.37. Ottelu eteni aina voittomaalikilpailuun, jossa hän onnistui jälleen maalinteossa ja ratkaisi Reignille 4–5-voiton.

### Maajoukkueura

Thomas pelasi alle 20-vuotiaiden MM-kilpailuissa vuonna 2020. Hän teki turnauksen ainoan maalinsa finaaliottelussa Venäjää vastaan, jolloin Thomas teki Kanadan maailmanmestaruuden ratkaisseen 4–3-voittomaalin kolmannen erän lopulla ajassa 56.20. Hän pelasi myös alle 18-vuotiaiden MM-kilpailuissa vuosina 2017 ja 2018.

Thomas pelasi myös alle 18-vuotiaiden Ivan Hlinkan muistoturnauksessa vuonna 2017, jolloin hän voitti kultaa. Thomas edusti myös Canada Whiten joukkuetta World U-17 Hockey Challengessa vuonna 2016, jolloin hän toimi joukkueensa varakapteenina.

Pelityyli
---------

Thomas on luonnehtinut itseään pelityyliltään kahden suunnan pelintekijäksi, joka ensisijaisesti syöttää laukomisen sijaan. Muuan *ISS Hockey* on verrannut häntä pelityyliltään Jonathan Toewsiin. Niagara IceDogsin kykyjenetsijä John Neville vertasi Thomasia vuonna 2016 sekoitukseksi seuran entistä pelaajaa Alex Friesenia sekä Nazem Kadria.

Muuta
-----

Thomasin isä Kahlil pelasi omalla urallaan hyökkääjänä parhaimmillaan IHL- ja AHL-tasoilla. Hän toimii nykyään FPHL-joukkue Motor City Rockersin päävalmentajana ja GM:nä. Myös Akilin setä Leo Thomas pelasi omalla urallaan hyökkääjänä parhaimmillaan AHL-tasolla. Akil Thomasilla on yhdysvaltalaisen äitinsä puolelta barbadoslaisia sukujuuria.

Thomas esiintyi cameo-roolissa vuonna 2016 julkaistussa dokumenttielokuvassa *Soul On Ice: Past, Present, & Future*. Elokuvan ohjannut Damon Kwame Mason oli Thomasin perhetuttava. Thomas johtaa myös Zale Apparel -nimistä vaateyritystä yhdessä ystävänsä Ethan Low'n kanssa. Yritys ottaa tuotteisiinsa vaikutteita Thomasin barbadoslaisesta taustasta.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | St. Michael's Buzzers | OJHL | 3 | 0 | 0 | 0 | 0 | – | – | – | – | – |
| 2016–2017 | Niagara IceDogs | OHL | 61 | 21 | 27 | 48 | 17 | 4 | 0 | 0 | 0 | 0 | U18 | 5 | 0 | 0 | 0 | 2 |
| 2017–2018 | Niagara IceDogs | OHL | 68 | 22 | 59 | 81 | 36 | 10 | 5 | 6 | 11 | 6 | U18 | 4 | 1 | 1 | 2 | 0 |
| 2018–2019 | Niagara IceDogs | OHL | 63 | 38 | 64 | 102 | 40 | 8 | 3 | 3 | 6 | 4 |
| 2019–2020 | Niagara IceDogs | OHL | 27 | 15 | 29 | 44 | 30 | – | – | – | – | – | JMM | 7 | 1 | 1 | 2 | 0 |
|  | Peterborough Petes | OHL | 22 | 9 | 31 | 40 | 26 | – | – | – | – | – |
| 4 kautta | yhteensä | OHL | 241 | 105 | 210 | 315 | 149 | 22 | 8 | 9 | 17 | 10 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Akil Thomas**.
* Akil Thomas The Internet Hockey Databasessa (englanniksi)
* Akil Thomas Eurohockey-sivustolla (englanniksi)
* Akil Thomas *Elite Prospects*. Everysport Media Group AB.  (englanniksi)

### Viitteet

1. ↑  Dutton, Robyn: Akil Thomas Proud to be an Ambassador for NHL's Black History Month *nhl.com/kings*.  27.2.2020. Los Angeles Kings. Viitattu 28.10.2020. (englanniksi)
2. ↑  Akil Thomas The Internet Hockey Databasessa (englanniksi)
3. 1 2 3 4 5 6 7  Akil Thomas *Elite Prospects*. Everysport Media Group AB.  (englanniksi)
4. 1 2 3  Morreale, Mike G.: Thomas aims to excel on, off ice in NHL *NHL.com*.  8.2.2018. National Hockey League. Viitattu 28.10.2020. (englanniksi)
5. ↑  Sawchuk, Bill: Dog days of summer for Akil Thomas *stcatharinesstandard.ca*.  16.6.2017. Postmedia Network Inc.  Arkistoitu 19.12.2017. Viitattu 28.10.2020. (englanniksi)
6. ↑  Elite Prospects - GTHL U16 Stats 2015-2016 *eliteprospects.com*. Everysport Media Group AB. Viitattu 27.10.2020. (englanniksi)
7. ↑  Elite Prospects - Niagara IceDogs *eliteprospects.com*. Everysport Media Group AB. Viitattu 28.10.2020. (englanniksi)
8. ↑  IceDogs’ Thomas sets new club points mark for rookies *ontariohockeyleague.com*.  10.3.2017. Canadian Hockey League. Viitattu 28.10.2020. (englanniksi)
9. ↑  Elite Prospects - Niagara IceDogs *eliteprospects.com*. Everysport Media Group AB. Viitattu 28.10.2020. (englanniksi)
10. ↑  2018 Sherwin-Williams CHL/NHL Top Prospects Game Rosters *chl.ca*.  13.12.2017. Toronto, ON:  Canadian Hockey League. Viitattu 28.10.2020. (englanniksi)
11. ↑  Elite Prospects - OHL Stats 2018-2019 *eliteprospects.com*. Everysport Media Group AB. Viitattu 27.10.2020. (englanniksi)
12. ↑  Elite Prospects - Niagara IceDogs *eliteprospects.com*. Everysport Media Group AB. Viitattu 27.10.2020. (englanniksi)
13. ↑  LA Kings Sign Akil Thomas to Three-Year Entry Level Contract *nhl.com/kings*.  17.3.2019. Los Angeles Kings. Viitattu 28.10.2020. (englanniksi)
14. ↑  Petes Acquire Centre Akil Thomas from the Niagara IceDogs *gopetesgo.com*.  9.1.2020. Peterborough Petes. Viitattu 28.10.2020. (englanniksi)
15. ↑  Elite Prospects - OHL Stats 2019-2020 *eliteprospects.com*. Everysport Media Group AB. Viitattu 28.10.2020. (englanniksi)
16. ↑  Saastamoinen, Lauri: Jymysiirto: Los Angeles Kings lähettää viisi pelaajaa Eurooppaan – mukana NHL-megalupaus! *nhlsuomi.com*.  22.9.2020. Nordic Sport Media. Viitattu 28.10.2020.
17. ↑  Dooley, Zach: Day 9 Notes - New look to Kings skate + 14 assigned to Ontario *lakingsinsider.com*.  11.1.2021. Los Angeles Kings Hockey Club L.P. Viitattu 12.1.2021. (englanniksi)
18. ↑  Douglas, William: Kingsin AHL-joukkueeseen koottiin tummaihoisten ketju *nhl.com/fi*.  23.3.2021. National Hockey League. Viitattu 23.3.2021.
19. ↑  Vilén, Jan: Hattutemppu alle kolmessa minuutissa ja ratkaiseva maali voittolaukauskilpailussa – AHL:ssä nähtiin erikoinen ottelun loppu *HS.fi*.  22.3.2021. Sanoma Media Finland Oy. Viitattu 23.3.2021.
20. ↑  GAME SUMMARY (pdf) *iihf.com*.  5.1.2020. IIHF. Viitattu 28.10.2020. (englanniksi)
21. ↑  Pitkänen, Satu: Akil Thomas on Kanadan sankari – neloskentän hyökkääjä ratkaisi maailmanmestaruuden turnauksen avausmaalillaan *Jatkoaika.com*.  5.1.2020. Jatkoaika r.y. Viitattu 28.10.2020.
22. 1 2  Mahiban, Dhiren: Skilled IceDogs forward Akil Thomas already has business interests outside hockey *nationalpost.com*.  22.11.2017. MISSISSAUGA, Ont.:  Postmedia Network Inc. Viitattu 28.10.2020. (englanniksi)
23. ↑  No doubting Thomas as first pick *niagarafallsreview.ca*.  10.4.2016. Metroland Media Group Ltd. Viitattu 28.10.2020. (englanniksi)
24. ↑  Kahlil Thomas *Elite Prospects*. Everysport Media Group AB.  (englanniksi)
25. ↑  Leo Thomas *Elite Prospects*. Everysport Media Group AB.  (englanniksi)
26. ↑  Mahiban, Dhiren: Fashion Forward *webarchive.iihf.com*.  18.6.2018. IIHF.  Arkistoitu 10.6.2020. Viitattu 28.10.2020. (englanniksi)